15 år senere: Nu er Instagram endelig landet på iPad

Instagram har i årevis været alt for småt til Apples store skærm. Men nu – 15 år efter iPad blev lanceret – er den sociale gigant endelig klar med en rigtig iPad-app.

For iPad-brugere har det længe været en lidt skør oplevelse: Instagram har blot blæst mobil-appen op i overstørrelse, hvilket gav sorte kanter og halvdårlig opløsning. Det var særligt frustrerende, når selv foldbare Android-telefoner fik en mere poleret version af appen, mens iPad-ejere måtte nøjes.

Men det er slut nu. Den nye app, som kræver iPadOS 15.1 eller nyere, udnytter hele skærmen og kommer med en række funktioner, der faktisk giver mening på en tablet.

Reels i centrum – og nye feeds

Åbner du appen, bliver du straks mødt af Reels – Instagrams svar på TikTok. Stories ligger som vanligt øverst, og til venstre finder du en ny menulinje med ikoner. Her gemmer sig også en ny “Følger”-fane, hvor du kan vælge mellem tre feeds:

Alle – et miks af anbefalinger og opslag fra folk, du følger.

Venner – kun fra dem, der også følger dig tilbage.

Seneste – et efterspurgt comeback: en kronologisk feed, hvor de nyeste opslag ligger øverst.

Flere vinduer – færre klik

Med den større skærm kan Instagram endelig trække vejret. Direkte beskeder får nu et delt layout med samtaler til venstre og det valgte chatvindue til højre. Kommentarer til Reels åbner ved siden af videoen, i stedet for at dække den til. Kort sagt: færre tryk, mere overblik.

Instagram-boss Adam Mosseri har i årevis undskyldt med “manglende ressourcer” – selv om Meta er et af verdens rigeste techselskaber. Nu kan iPad-brugere i det mindste glæde sig over, at ventetiden er forbi.

Så ja, du kan endelig doomscrolle på iPad. Det tog kun et halvandet årti. Husk, at du kan følge iNPUT på Instagram – følg linket her.

15 år senere: Nu er Instagram endelig landet på iPad