Del dine Netflix-favoritter på Instagram

De serier, vi streamer, bliver diskuteret til den store guldmedalje på de sociale medier og det har Netflix luret. Tjenesten har netop annonceret, at iPhone-brugere nu kan dele Netflix-titler direkte til deres Instagram-historier. Så kan du dele ud af din begejstring – eller det modsatte – til venner og bekendte. Vi har naturligvis også delt dette opslag på billedet på iNPUTs Instagram.

“Vi er altid på udkig efter måder, der gør det lettere for medlemmerne at dele Netflix-titlerne, de besætter og hjælpe dem med at opdage noget nyt at se. Vi håber vores medlemmer nyder denne nye funktion,” siger Netflix om opdateringen.

Kommer også til Android

Funktionen er endnu ikke tilgængelig på Android-telefoner, men Netflix siger, at de “arbejder på sagen”. Der er dog endnu ingen tidshorisont.

Instagrams popularitet er voldsomt stigende og funktionaliteten bliver konstant udvidet; for omkring et halvt år siden gjorde tjenesten det muligt at dele musik, man lytter til, i sin historie. Mere end 400 millioner mennesker bruger angiveligt historier – eller Stories – hver evigt eneste dag.

Del dine Netflix-favoritter på Instagram