[Opdateret] Truer med at udelukke europæerne fra Facebook

Den stramme europæiske datalov får nu Mark Zuckerberg til at true med lukke både Facebook og Instagram ned i Europa. Det skriver Meta-ledelsen i den seneste kvartalsrapport, der blevet afleveret til det amerikanske føderale agentur Securities and Exchange Commission, SEC.

Truslen skyldes irritation over, at moderselskabet Meta ikke længere må lagre data fra europæiske brugere på servere i USA.

“Hvis der ikke vedtages en ny ramme for transatlantisk dataoverførsel, vil vi sandsynligvis ikke være i stand til at tilbyde en række af vores vigtigste produkter og tjenester, herunder Facebook og Instagram, i Europa,” skrives der i regnskabet.

Siden juli 2020 har det været ulovligt for amerikanske virksomheder at opbevare data om europæiske brugere på servere i USA. Det skyldes, at EU ikke mener, at USA kan leve op til den sikring af brugerdata, som GDPR-reglerne skal sikre.

Problemet har også ramt analyseværktøjet Google Analytics, der af datatilsynet i Østrig er blevet erklæret ulovligt af samme årsag.

Myndighederne i EU og USA arbejder på højtryk for at skabe en ny ramme for dataoverførsel mellem de to områder, men den lader vente på sig. Nu klemmer Zuckerberg og kompagni altså EU på maven ved at true med at trække sig helt ud.

Så galt går det næppe. Men hvad er din holdning? Ville du undvære Facebook? Giv din mening til kende i kommentarfeltet nedenfor …

[OPDATERING 8.2.2022]

Vi har modtaget følgende udtalelse fra Martin Ruby, der er politisk chef for Meta i Norden:

“Vi har absolut ingen planer eller ønsker om at trække os ud af Europa, men det er en realitet, at Meta – og en lang række andre selskaber og organisationer – er afhængig af dataoverførsler mellem EU og USA for at kunne drive vores globale tjenester. Ligesom andre virksomheder har vi fulgt europæiske love og regler, og vi er afhængige af standardkontraktklausuler og tilhørende databeskyttelse for at kunne drive en global forretning. Helt grundlæggende er der brug for klare, globale regler for at beskytte transatlantiske dataoverførsler på lang sigt. I lighed med flere end 70 andre virksomheder fra en lang række sektorer i både Europa og USA følger vi udviklingen og den potentielle påvirkning på vores tjenester i Europa tæt.”

[Opdateret] Truer med at udelukke europæerne fra Facebook